বঙ্গ ক্রিকেটে তিনি নতুন নায়ক। প্রথম ডিভিশন লিগে ৪১৩ রান করা পঙ্কজ সাউ সোমবারেও সারাদিন ধরে ভেসেছেন অভিনন্দনের স্রোতে। 
শুভেচ্ছার মধ্যে অন্যতম সেরা প্রাপ্তি হোয়াটসঅ্যাপে সিএবি প্রেসিডেন্টের বার্তা। পঙ্কজ বললেন, ‘‘সৌরভ লিখেছেন অভিনন্দন! এরকম ইনিংস আরও খেলতে হবে।’’ পরিস্কার করে না বললেও পঙ্কজের কথায় ইঙ্গিত যে, সিএবি প্রেসিডেন্ট তাঁর জন্য কোনও কেন্দ্রীয় সরকারি সংস্থায় চাকরির চেষ্টা করছেন। 
তবে চারশো করার পরদিনও ভোর পাঁচটায় উঠে রাজারহাটে তাঁর বাড়ির সামনের রাস্তায় দৌড়েছেন পঙ্কজ! অন্যান্য দিনের মতোই। স্থানীয় ক্রিকেটে প্রথম চারশো করা পঙ্কজ বলে ফেলছেন, ‘‘ফিট থাকতে হবে তো।’’ কিন্তু দৌড়নো ছাড়া আর কোনও ট্রেনিং করা সম্ভব হয়নি পঙ্কজের পক্ষে। কারণ, বাড়িতে সারাদিন ধরে অভিনন্দন জানাতে এসেছেন অসংখ্য মানুষ। ছিল সংবাদমাধ্যমের ভিড়ও। 
কিন্তু উৎসবের আবহেও বড়িশা স্পোর্টিং ক্লাবের ২৮ বছর বয়সী ব্যাটসম্যান ভোলেননি তাঁর শৈশবের কোচ উদয়ভানু বন্দ্যোপাধ্যায়’কে। সোমবার বিকেলে পঙ্কজ গিয়েছিলেন উদয় স্যারের বাড়িতে। ঘণ্টা তিনেক তাঁর বাড়িতে কাটিয়ে এসেছেন। 
একইসঙ্গে পঙ্কজ জানাতে ভুললেন না যে, তিনি একদিনের জন্য নায়ক হতে চান না। তাঁর মন্তব্য, ‘‘সৌরভ গঙ্গোপাধ্যায়, উদয় স্যারের প্রশংসা আমার কাছে প্রেরণা। আমাকে ধারাবাহিক হতে হবে। তাই পরিশ্রম আরও বাড়াতে হবে।’’ মঙ্গলবার থেকে শুরু হচ্ছে সিএবি নক-আউট টুর্নামেন্ট। পঙ্কজের লক্ষ্য এই টুর্নামেন্টেও ধারাবাহিকতা ধরে রাখা।